Eienaar agter tralies ná 32 in Viëtnam-kroeg sterfBrandbestryders op die toneel by die karaoke-kroeg in Binh Duong-provinsie (7 September 2022) (Foto: Kien Trung/AFP) Owerhede in Viëtnam het die eienaar van ŉ karaoke-kroeg in hegtenis geneem waar ŉ brand die lewens van 32 mense geëis het. Die brand het nege dae gelede in die drie verdieping hoë gebou uitgebreek in die digbevolkte woonbuurt Thuan An-stad, noord van Ho Chi Minh-stad. Klante en personeel is in die gebou vasgekeer waar die rook die trappe gevul en toegang na die nooduitgang versper het. Sewentien persone is beseer en talle het bene gebreek ná die vlamme hulle genoodsaak het om van die gebou se dak af te spring. Die Binh Duong-polisie het Saterdag bevestig dat die eienaar, Le Anh Xuan (42), Vrydag in hegtenis geneem is. Hy staan tereg op strafregtelike aanklagte wat met die oortreding van brandvoorkomingsregulasies verband hou. Hy sal vier maande lank in aanhouding bly terwyl die ondersoek voortduur. Vyftien persone is reeds uit die hospitaal ontslaan. Twee van die persone wat ernstige beserings opgedoen het ontvang steeds behandeling. Die liggame van die 32 mense wat gesterf het, is aan die families oorgegee. Brandbestryders het aanvanklik gesukkel om die gebou binne te gaan weens die omvang van die brand. Hulle moes ŉ muur platslaan om toegang te bekom. Sestig mense was in die kroeg toe die brand uitgebreek het. Agt mense is dood aangetref in die badkamer. “Ons het gedink ons gaan sterf,” het Do Thanh Tu, ŉ werker by die karaoke-kroeg, aan staatsmedia gesê. Owerhede het aanvanklik die oorsaak van die brand toegeskryf aan ŉ kortsluiting, maar intussen gesê die kroeg het die afgelope drie jaar aan alle veiligheidstandaarde voldoen. Die polisie het gedeeltelik dronk sangers blameer vir die brand. “Hulle was dronk. Toe die personeel hulle oor die brand in kennis gestel het, het sommige mense nie geluister nie,” het die provinsiale polisiehoof, Trinh Ngoc Quyen, tydens ŉ perskonferensie gesê. Eerste minister Pham Minh Chinh het verdere inspeksie beveel van hoërisiko-venues, veral karaoke-kroeë. Drie brandbestryders is verlede maand dood toe hulle ŉ brand wou blus by nog ŉ karaoke-kroeg in Hanoi.